K. Cibulková, poslankyňa: (2008-05-21):
Školská integrácia však kladie na všetkých zúčastnených zvýšené nároky, na pedagógov, rodičov i žiakov. V úsilí vyvarovať sa chýb, ktoré sprevádzali integráciu v zahraničí, je tento proces podporovaný a usmerňovaný legislatívou, ktorá upravuje podmienky integrácie. Prvým krokom pri integrácii je špeciálno-pedagogická a psychologická diagnostika, ktorá stanoví, či dieťa má špeciálno-výchovno-vzdelávacie potreby. Odporučí, ale v odôvodnenom prípade i neodporučí integrované vzdelávanie a jeho konkrétnu podobu. Túto časť procesu integrácie majú zabezpečovať školské poradenské zariadenia, ktoré návrh zákona pod názvom Zariadenia výchovného poradenstva a prevencie definuje v § 130 ods. 2. Tieto zariadenia s mnohoročnou tradíciou sa o deti a žiakov starajú na vysokej odbornej úrovni. Obrátili sa však na nás rodičia, ktorí nás upozornili na to, že niektoré postihnuté deti sú v dlhodobej starostlivosti niekedy už od narodenia i v iných zariadeniach. Tieto rodiny prekonávajú pri výchove svojich detí často veľmi obrovské ťažkosti, nutnosť zmeniť odborníkov pri takom dôležitom míľniku, akým je nástup ich postihnutého dieťaťa do materskej škôlky alebo základnej školy predstavuje pre nich len ďalší problém prakticky ľudský. Sú navyše presvedčení, že vývoj prognóz, a teda i spôsob vzdelávania ich dieťaťa by mohli ohodnotiť odborníci, ktorí sa oňho starajú dlhodobo, prakticky už od malička. Ak je v tomto odbornom tíme i špeciálny pedagóg, je zabezpečená nielen dôverná znalosť dieťaťa so zdravotným postihnutím, ale i znalosť školského prostredia a pedagogických postupov. Oboje sú pre úspešné začlenenie dieťaťa do školy nevyhnutné. Dovoľte mi preto podať pozmeňujúce návrhy, ktoré neznamenajú nijakú podstatnú zmenu príslušných ustanovení. Ide v zásade iba o ich doplnenie a myslím si, že iba technických nedopatrením sa nedostali do návrhu zákona. Moje pozmeňujúce návrhy sa dotýkajú čl. I § 2, 19, 28, 29, 31, 59, 60, 61, 95, ktoré sa menia nasledovne: Po prvé. V čl. I § 2 písm. j) za slová „zariadením výchovného poradenstva a prevencie“ sa dopĺňajú slová „alebo iným odborným pracoviskom, ktoré vykonáva psychologickú a špeciálno-pedagogickú diagnostiku“. Po druhé. V čl. I § 19 ods. 4 a 8 za slová „zariadenie výchovného poradenstva a prevencie“ sa dopĺňajú slová „alebo iného odborného pracoviska, ktoré vykonáva psychologickú a špeciálno-pedagogickú diagnostiku“. Po tretie. V čl. I § 28 ods. 11 za slová „zariadenia výchovného poradenstva a prevencie“ sa dopĺňajú slová „alebo iného odborného pracoviska, ktoré vykonáva psychologickú a špeciálno-pedagogickú diagnostiku“. Po štvrté. V čl. I § 29 ods. 10 za slová „zariadenie výchovného poradenstva a prevencie“ sa dopĺňajú slová „alebo iné odborné pracovisko, ktoré vykonáva psychologickú a špeciálno-pedagogickú diagnostiku“. Po piate. V čl. I § 31 ods. 2 za slová „zariadenia výchovného poradenstva a prevencie“ sa dopĺňajú slová „alebo iného odborného pracoviska, ktoré vykonáva psychologickú a špeciálno-pedagogickú diagnostiku“. Po šieste. V čl. I § 59 ods. 5 za slová „zariadenia výchovného poradenstva a prevencie“ sa dopĺňajú slová „alebo iného odborného pracoviska, ktoré vykonáva psychologickú a špeciálno-pedagogickú diagnostiku“. Po siedme. V čl. I § 60 ods. 1 za slová  „zariadenia výchovného poradenstva a prevencie“ sa dopĺňajú slová „alebo iného odborného pracoviska, ktoré vykonáva psychologickú a špeciálno-pedagogickú diagnostiku“. Po ôsme. V čl. I § 61 ods. 1 za slová „zariadenia výchovného poradenstva a prevencie“ sa dopĺňajú slová „alebo iného odborného pracoviska, ktoré vykonáva psychologickú a špeciálno-pedagogickú diagnostiku“. Po deviate. V čl. I § 95 ods. 3 za slová „zariadením výchovnej prevencie a poradenstva“ sa dopĺňajú slová „alebo iným odborným pracoviskom, ktoré vykonáva psychologickú a špeciálno-pedagogickú diagnostiku“. Ďakujem za pozornosť.